
A szép új világ és az ő fizetőeszköze

Manapság már nem számítanak újdonságnak a többszemélyes számítógépes játékok (MMORP), olyannyira nem, hogy számos közülük a Facebook-on is elérhető, mint alkalmazás. Ezen játékok lényege, hogy minden felhasználó választ magának egy „avatart” (egy olyan karaktert, amit saját maga jelöl ki, készít el), melynek irányításával vesz részt a játékban. Az avatarokhoz feladatok teljesítéséért vagy valódi pénzen történő vásárlásnak köszönhetően virtuális fizetőeszközök és különböző virtuális tárgyak tartoznak. Az így megszerzett virtuális tárgyakat a felhasználók ismerőseik számára, jobban mondva azok avatarjai számára is megvásárolhatják és elküldhetik ajándékba.
Kutatásom során arra kerestem a választ, hogy ezek a virtuális fizetőeszközök, mennyiben minősülhetnek jogi értelemben is pénzhez hasonló fizetőeszköznek, és milyen dologi jogi következményei lehetnek az ilyen játékokban történő vásárlásoknak. Dolgozatomban röviden kitértem a virtuális tárgyakkal foglalkozó jogirodalomra, amelyben élénk vita folyik arról, hogy a virtuális tárgyak dolgok-e, és ha igen kinek a tulajdonát képezik.
Pusztán csak a Ptk. és a dologi jogi elméletek szabályait figyelembe véve elemeztem, hogy a virtuális fizetőeszköz lehet-e dolog, és ha igen, úgy minősülhet-e pénznek. Miután igenlő válaszra jutottam, kitértem a tulajdonszerzés módjára. Itt említést tettem a játékosok és a játékkészítők egymás közötti vitájáról a tulajdonlást illetően. Következő lépésként elemzésem során figyelembe vettem más magyar jogszabályokat is, melynek során viszont arra az álláspontra kellett helyezkednem, hogy a virtuális fizetőeszköz még sem lehet pénz, de tulajdonságait figyelembe véve kívánatosnak találnám, ha kvázi pénznek tekintenénk.
A szabályozással kapcsolatban említést tettem a virtuális vagyon utáni dél-koreai adózásról, illetve, hogy az Egyesült Államokban mit terveztek a kérdéssel kapcsolatban. Amerikai, holland, kínai és német esetek kapcsán mutattam be az eltérő nemzetközi bírói gyakorlatot. Röviden említést tettem az End User Licence Agreementekről és az ezzel kapcsolatos véleményemről.
Dolgozatomban egy olyan témával foglalkoztam, amely manapság emberek millióit érinti és sok estben jelentős összegeket, esetenként dollármilliókat érő virtuális vagyonokról van szó, ám a kérdéskör, talán a játékok fantasy-irodalomból történő kifejlődése okán, még kis visszhangot kapott a magyar jogi irodalomban.



